31995R0299
L 035/8
JURNALUL OFÍCIAL AL UNIUNII EUROPENE
REGULAMENTUL (CE) NR. 299/95 AL COMISIEI
din 14 februarie 1995
de modificare a Regulamentului (CEE) nr. 584/75 în ceea ce privește condițiile necesare pentru eliberarea garanției pentru participare la licitație în cazul restituirii la export în sectorul orezului
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 1418/76 al Consiliului din 25 iunie 1976 privind organizarea comună a pieței orezului (1), modificat ultima dată de Regulamentul (CE) nr. 1869/94 (2), în special articolul 17,
întrucât Regulamentul (CEE) nr. 584/75 al Comisiei (3), modificat ultima dată de Regulamentul (CEE) nr. 409/90 (4), prevede la articolul 2 modul în care pot fi depuse ofertele; întrucât acest mod poate fi îmbunătățit datorită tehnicilor moderne de telecomunicație;
întrucât articolul 7 din regulamentul menționat anterior stabilește condițiile necesare pentru eliberarea garanției pentru participare la licitație; întrucât, în cazul în care oferta a fost reținută, această garanție poate fi eliberată fără a diminua eficiența sistemului în cazul în care adjudecatarul face dovada că garanția corespunzătoare eliberării licenței de export a fost constituită;
întrucât măsurile prevăzute de prezentul regulament sunt în conformitate cu avizul Comitetului de gestionare a cerealelor și a orezului,
ADOPTĂ PREZENTUL REGULAMENT:
Articolul 1
Regulamentul (CEE) nr. 584/75 se modifică după cum urmează:
1.
La articolul 2:
(a)
alineatul (1) se înlocuiește cu următorul text:
„(1) Părțile interesate participă la licitația publică fie depunând oferta scrisă la serviciul competent al statului membru, fie adresând oferta acestui serviciu prin orice mijloace de telecomunicație scrisă.”
(b)
alineatul (5) se înlocuiește cu următorul text:
„(5) O ofertă depusă nu poate fi retrasă.”
2.
Articolul 7 se înlocuiește cu următorul text
„Articolul 7
Garanția pentru participare la licitație se eliberează în cazul în care:
(a)
oferta nu a fost reținută;
(b)
adjudecatarul face dovada că garanția prevăzută la articolul 12 din Regulamentul (CEE) nr. 891/89 al Comisiei (5) a fost constituită.
În cazul în care angajamentul prevăzut la articolul 2 alineatul (3) litera (b) nu este respectat, garanția pentru participare la licitație rămâne dobândită, cu excepția cazurilor de forță majoră.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 14 februarie 1995.